Slaap ontwyk vriend van vermoorde Boschkop-man | Netwerk24
REGSTREEKS: SA t. Pakistan (SA 78/1)
Deur Isabel Venter 25 November 2020 20:55
Abrie du Plessis sterk tans in die hospitaal aan nadat hy in die aanval gewond is. Foto: Verskaf
Du Plessis is Maandagaand in die aanval in die regterlies gewond en Anton Kleyn (61), wat in die bors geskiet is, is op slag dood.
Julie Visser, Du Plessis se suster, het gesê haar broer slaap sedert die aanval nie. Sy kon hom Woensdagmiddag vir die eerste keer sedert die aanval vir 'n kort rukkie in die Life Wilgers-hospitaal besoek.
Volgens haar wil hy met alle mag en krag sy vriend se begrafnis bywoon.
Die drie aanvallers wat hulle in Kleyn se huis langs die Pienaarsrivier in die Boschkop-gebied, oos van Pretoria, aangeval het, word steeds gesoek.
Die huis is op die kleinhoewe van Kleyn se ouer broer, Louis (66), geleë.
Du Plessis, wat op die bank gelê het, is eerste geskiet. Hy en Kleyn het mekaar langer as 'n jaar geken en was goed bevriend, het sy gesê. Du Plessis het juis die naweek by hom gaan kuier.
Die aanvallers het van buite af deur 'n venster op die twee mans losgebrand. Du Plessis het gegil om Kleyn, wat in die kamer was, te waarsku.
Die aanvallers het onder meer twee selfone en 'n televisie gesteel.
Anton Kleyn (61) is Maandag in sy huis doodgeskiet. Twee selfone en 'n televisie is onder meer in die voorval gesteel Foto: Verskaf
Du Plessis, wat Woensdag nog te getraumatiseerd was om met die media te praat, het vir sy suster gesê hy het net twee aanvallers gesien.
"Hy het gesê as die venster waardeur hulle geskiet is groter was en die aanvaller sy hand daardeur kon kry, sou hy beslis ook doodgeskiet gewees het," het Visser gesê.
Du Plessis het daarna baie bloed verloor toe hy gaan hulp soek het.
"Hy moes nog uitklim om twee hekke oop te maak en dit het maar sleep-sleep gegaan, het hy gesê."
Du Plessis is kort ná die voorval in die hospitaal opgeneem en is Dinsdag geopereer. Daar is skade aan sy pelvisbeen en, al het die koeël regdeur getrek, sal infeksiebeheer deeglik toegepas moet word, het Visser gesê. Hy het Donderdag met fisioterapie begin.